BEGRUNDELSE

(1) Den 18. januar 2012 vedtog Rådet forordning (EU) nr. 36/2012 om restriktive foranstaltninger på baggrund af situationen i Syrien. Denne forordning ophævede og erstattede forordning (EU) nr. 442/2011.

(2) Rådets afgørelse […] indeholder en yderligere foranstaltning vedrørende medlemsstaternes forpligtelse til at inspicere fragt på skibe og luftfartøjer på vej til Syrien, der mistænkes for at indeholde varer, som er genstand for eksportforbud, eller som kræver eksporttilladelse. Rådet nåede også til politisk enighed om en undtagelse fra indefrysningen af Syriens centralbanks aktiver, så der kan frigives midler til syriske studerende. Endvidere er det nødvendigt at ændre artikel 12 for at præcisere foranstaltningens anvendelsesområde.

(3) Unionens Højtstående Repræsentant for Udenrigsanliggender og Sikkerhedspolitik og Europa-Kommissionen foreslår derfor at ændre Rådets forordning (EU) nr. 36/2012 i overensstemmelse hermed.

2012/0206 (NLE)

Fælles forslag til

RÅDETS FORORDNING

om ændring af forordning (EU) nr. 36/2012 om restriktive foranstaltninger på baggrund af situationen i Syrien

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2012/…/FUSP om ændring af Rådets afgørelse 2011/782/FUSP om restriktive foranstaltninger over for Syrien[1],

under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og

ud fra følgende betragtninger:

(1) Den 18. januar 2012 vedtog Rådet forordning (EU) nr. 36/2012 om restriktive foranstaltninger på baggrund af situationen i Syrien[2] for at give de fleste af foranstaltningerne i Rådets afgørelse 2011/782/FUSP virkning.

(2) Rådets afgørelse 2012/…/FUSP indeholder en yderligere foranstaltning, nemlig en forpligtelse for medlemsstaterne til at inspicere alle skibe og luftfartøjer på vej til Syrien, hvis de har oplysninger, der giver rimelig grund til at antage, at fragten indeholder våben eller udstyr, varer eller teknologi, der kan anvendes til intern undertrykkelse, og som er genstand for forbud, eller som kræver tilladelse, for så vidt angår disses levering, salg, overførsel eller eksport.

(3) I forbindelse med denne foranstaltning præciseres det i afgørelse 2012/…/FUSP, at skibe og luftfartøjer, der transporterer fragt til Syrien, inden ankomst eller afgang skal afgive supplerende oplysninger om alle varer, der føres ind i eller ud af en medlemsstat.

(4) Endvidere indeholder afgørelse 2012/…/FUSP en bestemmelse om undtagelse fra indefrysningen af pengemidler og økonomiske ressourcer, for så vidt angår overførsel af midler i forbindelse med finansiel støtte til syriske statsborgere, som følger en uddannelse eller deltager i akademisk forskning i Den Europæiske Union.

(5) Da nogle af disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at gennemføre dem, navnlig for at sikre, at de økonomiske aktører i alle medlemsstater anvender dem på samme måde.

(6) Af samme årsag er det nødvendigt at ændre artikel 12 for at præcisere denne foranstaltnings anvendelsesområde.

(7) Forordning (EU) nr. 36/2012 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EU) nr. 36/2012 foretages følgende ændringer:

(1) Følgende artikel 2c indsættes:

"Artikel 2c

Bestemmelserne om forpligtelsen til inden ankomst eller afgang at afgive supplerende oplysninger, jf. de relevante bestemmelser vedrørende summariske angivelser og toldangivelser i forordning (EØF) nr. 2913/92 af 12. oktober 1992 om indførelse af en EF-toldkodeks[3] og i Kommissionens forordning (EØF) nr. 2454/93[4] om visse gennemførelsesbestemmelser hertil, gælder alle varer, der udføres fra Unionens toldområde til Syrien.

Den person, der afgiver disse oplysninger, fremviser også de nødvendige tilladelser, som kræves ifølge denne forordning."

(2) 2) Artikel 12, stk. 1, affattes således:

"1. Det er forbudt:

a) at sælge, levere, overføre eller eksportere udstyr eller teknologi til brug for anlæg eller installation af nye kraftværker til elproduktion i Syrien, jf. listen i bilag VII, og

b) direkte eller indirekte at yde finansiering eller teknisk bistand i forbindelse med de i litra a) omhandlede projekter."

(3) 3) Artikel 21a affattes således:

"Artikel 21a

Artikel 14 finder ikke anvendelse på følgende overførsler, forudsat at den kompetente myndighed i den relevante medlemsstat i det konkrete tilfælde har konstateret, at betalingen ikke direkte eller indirekte vil blive modtaget af en anden person eller enhed, der er opført i bilag II eller IIa:

(a) en overførsel foretaget af eller via Syriens centralbank af pengemidler eller økonomiske ressourcer, der er modtaget og indefrosset efter tidspunktet for dens udpegelse, når overførslen vedrører en betaling fra en person eller enhed, der ikke er opført på listen i bilag II eller IIa, og i forbindelse med en specifik handelskontrakt, eller

(b) en overførsel af pengemidler eller økonomiske ressourcer til eller via Syriens centralbank, når overførslen vedrører en betaling fra en person eller enhed, der ikke er opført på listen i bilag II eller IIa, i forbindelse med en specifik handelskontrakt, eller

(c) en overførsel af pengemidler eller økonomiske ressourcer til eller via Syriens centralbank, når overførslen vedrører en betaling fra en person eller enhed, der ikke er opført på listen i bilag II eller IIa, i forbindelse med finansiel støtte til syriske statsborgere, der følger en uddannelse eller deltager i akademisk forskning i Den Europæiske Union.

Artikel 14 finder heller ikke anvendelse på en overførsel foretaget af eller via Syriens centralbank af indefrosne pengemidler eller økonomiske ressourcer med henblik på at tilføre finansielle institutioner under medlemsstaternes jurisdiktion likviditet til finansiering af handel, forudsat at overførslen er godkendt af den relevante medlemsstats kompetente myndighed."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formanden

[1]

[2] EUT L 16 af 19.1.2012, s.1.

[3] EFT L 302 af 19.10.1992, s. 1.

[4] EFT L 253 af 11.10.1993, s. 1.